Onsekerheid hang oor Windhoek - Regering - Republikein
Wednesday, August 07th, 15:37:38
Onsekerheid hang oor Windhoek
CoW vergader vandeesweek
05 February 2019 | Regering
Denver Kisting – Die Windhoekse stadsraad (CoW) vergader vandeesweek om te besluit oor die pad vorentoe betreffende tugstappe teen sy baas, mnr. Robert Kahimise.
Dít kom nadat CoW teen gister steeds nie geweet het wat om met pres. Hage Geingob se raad in dié verband aan hulle te maak nie.
Intussen bly Kahimise se toekoms duister met hernude pogings om hom in die pad te steek.
Dr. Peya Mushelenga, die minister van stedelike en landelike ontwikkeling, het gister beklemtoon sy rol is net om 'n skorsing, wat die raad aanbeveel, goed of af te keur.
Boonop het niks verander sedert sy goedkeuring van Kahimise se skorsing verlede jaar nie.
Al wat die hoërhof onlangs bevind het, is dat die liggaam, wat Kahimise laat verlede jaar vir die tweede keer in 'n kort tydperk geskors het, nie reg saamgestel is nie.
Sodra dít uitgesorteer word en daar geen "nuwe kwessies" ter sprake kom nie, kan die stadsraad van sy bestaande goedkeuring gebruik maak om opnuut van Kahimise ontslae te raak, sê Mushelenga.
Op 'n vraag of Geingob se bevel nie tot "nuwe kwessies" aanleiding gegee het nie, het Mushelenga Republikein aanbeveel om by die staatshoof te hoor wat sy opdrag beteken.
Kragtens dié aanbeveling moes CoW alle tugstappe teen sy uitvoerende hoof dadelik laat vaar.
Daarnaas het Geingob die stadsraad beveel om mnr. Abraham Kanime, die geskorste stadspolisiehoof, weer aan te stel.
Ofskoon Kahimise reeds sedert die begin van verlede week terug in die tuig is, hang die dissiplinêre swaard steeds oor sy kop.
Kanime se heraanstelling is ook steeds nie bekragtig nie.
Trouens, CoW het laat verlede week stukke by die Windhoekse hoërhof geliasseer, waarvolgens hy sê daar is steeds gronde om Kahimise opnuut in die pad te steek.
Mnr. Ignatius Semba, raadslid van die Popular Democratic Movement (PDM), het by navraag bevestig hulle vergader dié week oor die kwessie.
Semba was een van drie opposisieraadslede wat verlede jaar beweer het die ondersoek teen Kahimise is die gevolg van 'n stamgebonde heksejag.
In 'n onderhoud met NBC-TV die afgelope naweek het Geingob opnuut probeer verduidelik oor wat presies hy laat verlede week by Staatshuis gesê het.
Volgens hom is diegene, soos die grondwetkenner prof. Nico Horn, verkeerd, wat aanvoer sy uitlatings het die skeiding van magte tussen die regeringsorgane verontagsaam.
Geingob sê voorts indien daar 'n bestaande regsgeding is, moet daardie proses sy loop neem.
"As die mense hof toe gesleep is, sal ek verkeerd wees om te sê stop die proses."
Maar, maan hy, dit is onaanvaarbaar dat die "stad brand" en die hoof van die stadspolisie word vir 'n lang tydperk met volle salaris geskors.
Volgens hom ly dienslewering onder dié binnegevegte.
"Ons gaan aan asof dit 'n grap is. Dis 'n grap en mense ly."
Dr. Alfredo Hengari, presidensiële woordvoerder, het verlede Woensdagmiddag reeds namens Geingob gereageer.
Hy het nie gister op vrae oor wat die impak van die staatshoof se uitlatings en opvolguitsprake is, gereageer nie.